ঈদের ছুটি বা যে–কোনো ধরণের ছুটি ঘরকন্নার কাজে নিয়োজিত নারীর জন্য নয়। বছরে ১০ লক্ষ কোটি টাকার সবটাই তাই তার অদৃশ্য শ্রমের দান। তার কোনো ছুটি নেই। ছুটি শব্দটাই তার অভিধানে নেই। তবে হ্যাঁ, ঈদের দুচারদিন পরে কোনো এক সুন্দর সকালে দরোজার বাইরে থেকে হামা দিয়ে যখন খবরের কাগজ ঢোকে তখন আমরা বুঝি যে ছুটির দিন ফুরিয়েছে। দেশটা আবার কর্মতৎপর হয়ে উঠেছে। সেদিন (২৭ আগস্ট ২০১৮) দৈনিকের পাতায় (দৈনিক সমকাল) যে খবরটি দেখে চমকে উঠেছি তার শিরোনাম ছিল, ঈদে ৪৫ হাজার কোটি টাকার লেনদেন। ‘উৎসবের অর্থনীতি’ পর্যায়ের এ খবরটিতে বলা হয়েছে এ টাকার বেশির ভাগই কোরবানির পশুর (মানুষের ভেতরের পশুটিকে কোরবানির পশুর সঙ্গে কোরবান দিতে হয় এমন কথা শুনে শুনে কেন যেন মনে হয় ‘পশু’ শব্দটার গায়েও কলঙ্ক লেপন করেছে মানুষ; আহা মানুষ!) মূল্য এবং তার চামড়ার টাকার। নির্বাচনের বছর বলে এবারে অপেক্ষাকৃত বেশি পশু কোরবানি হয়েছে।